CELEX: 62020CN0244
Language: sk
Date: 2020-06-08 00:00:00
Title: Vec C-244/20: Návrh na začatie prejudiciálneho konania, ktorý podal Tribunal Superior de Justicia de Cataluña (Španielsko) 8. júna 2020 – F.C.I./Instituto Nacional de la Seguridad Social (INSS)

28.9.2020   
            
            
               SK
            
            
               Úradný vestník Európskej únie
            
            
               C 320/6
            
         
      Návrh na začatie prejudiciálneho konania, ktorý podal Tribunal Superior de Justicia de Cataluña (Španielsko) 8. júna 2020 – F.C.I./Instituto Nacional de la Seguridad Social (INSS)
      (Vec C-244/20)
      (2020/C 320/08)
      Jazyk konania: španielčina
      
         Vnútroštátny súd, ktorý podal návrh na začatie prejudiciálneho konania
      
      Tribunal Superior de Justicia de Cataluña
      
         Účastníci konania pred vnútroštátnym súdom
      
      
         Odvolateľka: F.C.I.
      
         Odporca v odvolacom konaní: Instituto Nacional de la Seguridad Social (INSS)
      
         Prejudiciálne otázky
      
      
                  1.
               
               
                  Je potrebné vyhlásiť alebo považovať článok 3 ods. 2 smernice Rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením (1), podľa ktorého sa táto smernica nevzťahuje na pozostalostné dávky a rodinné dávky, za neplatný z dôvodu, že je v rozpore so základnou zásadou práva Európskej únie, akou je zásada rovnosti medzi mužmi a ženami, ktorá je zakotvená ako základná hodnota Európskej únie v článkoch 2 a 3 Zmluvy o Európskej únii a v článku 19 Zmluvy o fungovaní Európskej únie a ako základné právo v článku 21 ods. 1 Charty základných práv Európskej únie a tiež je zakotvená v dlhodobej a ustálenej judikatúre Súdneho dvora?
               
            
                  2.
               
               
                  Má sa článok 6 Zmluvy o Európskej únii a článok 17 ods. 1 Charty základných práv Európskej únie z hľadiska článku 1 dodatkového protokolu č. 1 k Európskemu dohovoru o ochrane ľudských práv a základných slobôd, podpísaného v Ríme 4. novembra 1950, vykladať v tom zmysle, že tieto ustanovenia bránia vnútroštátnemu opatreniu, aké sa posudzuje v spore vo veci samej [založenému na rozsudku Tribunal Constitucional (Ústavný súd, Španielsko) č. 40/2014 z 11. marca, vnútroštátnej judikatúre, v ktorej bol podaný jeho výklad, a zmene právnej úpravy, ktorou bol tento rozsudok vykonaný], ktoré – vzhľadom na to, že požiadavka formalizácie nie je všeobecne známa, a na neexistenciu adaptačného obdobia na jeho vykonanie – prakticky najprv znemožnilo a potom mimoriadne sťažilo prístup k vdovskému dôchodku faktickým partnerom, ktorých partnerstvo upravuje katalánsky Código Civil (Občiansky zákonník)?
               
            
                  3.
               
               
                  Má sa taká základná zásada práva Európskej únie, akou je zásada rovnosti medzi mužmi a ženami, ktorá je zakotvená ako základná hodnota v článkoch 2 a 3 Zmluvy o Európskej únii, a zákaz diskriminácie z dôvodu pohlavia, ktorý je uznaný za základné právo v článku 21 Charty základných práv Európskej únie, v spojení s článkom 14 Európskeho dohovoru o ľudských právach, vykladať v tom zmysle, že bránia vnútroštátnemu opatreniu, aké sa posudzuje v spore vo veci samej [založenému na rozsudku Tribunal Constitucional (Ústavný súd) č. 40/2014 z 11. marca, vnútroštátnej judikatúre, v ktorej bol podaný jeho výklad, a zmene právnej úpravy, ktorou bol tento rozsudok vykonaný], ktoré – vzhľadom na to, že požiadavka formalizácie nie je všeobecne známa, a na neexistenciu adaptačného obdobia na jeho vykonanie – prakticky najprv znemožnilo a potom mimoriadne sťažilo prístup k vdovskému dôchodku faktickým partnerom, ktorých partnerstvo upravuje katalánsky Občiansky zákonník, na úkor omnoho väčšieho percenta žien než mužov?
               
            
                  4.
               
               
                  Má sa zákaz diskriminácie na základe „narodenia“ alebo alternatívne „príslušnosti k národnostnej menšine“ ako príčin alebo „dôvodov“ diskriminácie, ktorú zakazuje článok 21 ods. 1 Charty základných práv Európskej únie, v spojení s článkom 14 Európskeho dohovoru o ľudských právach, vykladať v tom zmysle, že bránia vnútroštátnemu opatreniu, aké sa posudzuje v spore vo veci samej [založenému na rozsudku Tribunal Constitucional (Ústavný súd) č. 40/2014 z 11. marca, vnútroštátnej judikatúre, v ktorej bol podaný jeho výklad, a zmene právnej úpravy, ktorou bol tento rozsudok vykonaný], ktoré – vzhľadom na to, že požiadavka formalizácie nie je všeobecne známa, a na neexistenciu adaptačného obdobia na jeho vykonanie – prakticky najprv znemožnilo a potom mimoriadne sťažilo prístup k vdovskému dôchodku faktickým partnerom, ktorých partnerstvo upravuje katalánsky Občiansky zákonník?
               
            
         (1)  Smernica Rady z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením (Ú. v. ES L 6, 1979, s. 24; Mim. vyd. 05/001, s. 215).